Odd Tandberg

Odd Tandberg (født 16. april 1924 i Oslo, død 14. februar 2017) var en norsk maler, grafiker og skulptør.


== Liv og virke ==


=== Bakgrunn ===
Odd Tandberg ble født i Oslo. Han var sønn av Arthur Tandberg og Regine Christensen. Han utdannet seg et halvår på Bjarne Engebrets malerskole i 1941 og deretter på Statens håndverks- og kunstindustriskole 1942-45 samt på Statens kunstakademi under Axel Revold og Per Krohg 1945–46.


=== Kunstnerisk virke ===
Tandberg var særlig kjent for sitt nonfigurative arbeid i forbindelse med utsmykningen av Regjeringsbygget (Oslo, 1956-58) sammen med Tore Haaland (1918-2006), Inger Sitter (1929-2015) og Carl Nesjar (1920-2015), og Jernbanetorget T-banestasjon (1965). Sammen med Gunnar S. Gundersen, Tor Hoff og Ludvig Eikaas tilhørte han den såkalte Dødsgjengen, som var banebrytende for nonfigurativ kunst i Norge.
I sine utsmykningsarbeider benyttet han på 1950- og 1960-tallet samt begynnelsen av 1970-tallet sandblåst naturbetong, conglomur og betong med tilslag av ferrosilium. Senere benyttet han andre materialer i sine utsmykninger.
Tandberg var bosatt i Ås kommune i Viken. I begynnelsen av 2017 kunngjorde Ås Rotaryforening at de hadde tatt initiativ til å få reist en skulptur av Tandberg i Ås sentrum, at Tandberg hadde laget et utkast til monumentet, og at kommunen hadde takket ja til å ta imot skulpturen. Tandberg så for seg skulpturen som en 3,8 meter høy konstruksjon i blankt stål. Rotaryforeningen opplyste også at de hadde for salg et opplag grafiske blad fra Tandbergs hånd, til inntekt for realiseringen av monumentet.Han var gift med billedkunstner Elen «Numme» Tandberg, født Grøn-Hansen.
(Se forøvrig: www.oddtandberg.no)


== Verker (utvalg) ==
Utsmykning av Regjeringsbygget (1956-1958)
Sceneteppe, Sandvika kino, Bærum (1959)
Murer i Hydroparken, Oslo (1960)
Utsmykning, Norges Vassdrags- og Energidirektorats hovedkontor, Oslo (1964). Utsmykningen omfattet også et vannbasseng utenfor bygget i Middelthuns gate.
Korvegg og alter, Nordseter fjellkirke ved Lillehammer (1964)
Utsmykning, Jernbanetorget T-banestasjon (1965)
Utsmykning, Elkems hovedkontor, nå NHOs hovedkontor, Majorstua, Oslo (1965/2003)
Betongrelieffer, Standard Telefon- og Kabelfabriks administrasjonsbygg, nå Quality Hotel 33, Økern i Oslo (1968)
Fonteneskulptur, Aker sykehus (1971)
«Rislefontene», fontene ved HF-bygget på Sydneshaugen, Universitetet i Bergen (1972)
Utsmykning, Stortinget T-banestasjon (1977)
Inngangsdør, Hässelby slotts anneks, Sverige (1985)
Glassmalerier samt kors i oliventre og furu, sjømannskirken Pastor Olav Kr. Strømmes Minnekirke, Joyosa ved Alicante.
«Symfonia», glassmaleri, Rikshospitalet (1997)
Utsmykning, Solgården, Alicante i Spania
Skulptur, uteområdet utenfor NHOs hovedkontor på Majorstua, Oslo (2009)
Utsmykning, Stange bibliotek (2004)
Utsmykning, Moer sykehjem, Ås (2010)
Skulptur, Ås sentrum (2017)


== Ordener og utmerkelser ==
I desember 2007 ble han utnevnt til Ridder 1. klasse av St. Olavs Orden for sin innsats som billedkunstner.


== Litteratur ==
Fredly, Janne: Konkret kunst i Norge i 50-årene : en undersøkelse av malerier og utsmykninger av Odd Tandberg, Gunnar S. Gundersen, Jakob Weidemann, Ludvig Eikaas og Gudrun Kongelf.Hovedoppgave i kunsthistorie – Universitetet i Oslo, 2005.
Meggison, Trine Tandberg: Prosess og struktur: integrerte utsmykninger av Odd Tandberg. Masteroppgave i kunsthistorie. Universitetet i Oslo, 2009.


== Referanser ==